Dié sopkombuis maak reuseverskil in gemeenskap | Netwerk24
Dié sopkombuis maak reuseverskil in gemeenskap
Gerty Engelbrecht (regs) en een van die dankbare vroue van die gemeenskap wat vir haar kom kos haal het.
Gerty Engelbrecht van Redelinghuys en haar span vrywilligers gee twee keer per week vir tussen 150 en 300 mense 'n bord kos.
Volgens Ray van Rooy, burgemeester van Bergrivier-munisipaliteit (BM), het "Tannie Gerty 'n diensbare en vrygewige hart" en het sy al voor Covid-19 en die nasionale inperking gereeld vir behoeftige mense in haar gemeenskap kos gemaak.
"Sy het dit nie so gereeld gedoen soos wat sy wou nie aangesien sy en die ander vroue maar gewoonlik vir die kos uit hul eie sakke betaal het," vertel Van Rooy.
Teen einde Maart het baie mense in Gerty se gemeenskap hul werk of inkomste verloor weens die ekonomiese terugslag wat deur die afsonderingstyd veroorsaak is.
Van Rooy het Gerty genader en aangebied dat BM vir al die bestanddele en vir elektrisiteit sal betaal sodat sy en haar spannetjie twee keer per week die groot nood in die honger gemeenskap kan verlig.
Hoewel Gerty se sopkombuis nog nie amptelik geregistreer is nie, is dit die enigste sopkombuis in die dorp. Gemeet aan die goeie opkoms van inwoners wat sedert die begin van die inperking op Dinsdae en Donderdae vir hul brijani, spaghetti of sop by die sopkombuis opdaag, is daar gewis 'n groot behoefte aan 'n permanente instelling soos Gerty s'n.
"Ons is in die proses om tannie Gerty met die registrasieproses te help. As sy geregistreer is, kan sy aansoek doen om finansiering vir voorraad en dinge soos gasstofies en gasbottels. Sy het net middelslagpotte en daarom kyk ons ook daarna om vir haar groot potte te kry sodat sy vir meer mense op 'n slag kan kos maak," verduidelik Van Rooy.
In die somer sal die sopkombuis weg van warm kos beweeg en eerder fokus op toebroodjies en koeldrank.
Van Rooy het ook van die geleentheid gebruik gemaak om die buurtwag te bedank vir die kospakkies wat hulle oor die afgelope drie maande aan die Redelinghuys-huishoudings geskenk het wat weens die Covid-19-pandemie baie swaarkry.